Heiða Björg og Egill Þór borgarfulltrúar Samfylkingarinnar og Sjálfstæðisflokksins . Ernir Eyjólfsson / Hakon Broder Lund Heiða Björg Hilmisdóttir og Egill Þór Jónsson borgarfulltrúar voru gestir í Sprengisandi á Bylgjunni í dag . Þar ræddu þau stöðu heimilislausra í Reykjavík en þeim hefur fjölgað um 95% á fimm árum . Í júní í fyrra var gerð könnun þar sem kom í ljós að fjöldi heimilislausra eða utangarðs í Reykjavík eru 349 . Það er 95% fjölgun frá árinu 2012 , þegar fjöldinn var 179 . Hægt er að skipta þessum hóp heimilisleysingja og utangarðsfólks í þrjá hópa eftir búsetu . Þriðjungur þessa hóps er inni á stofnunum , fangelsum eða geðdeildum , þriðjungur í varanlegri búsetu á vegum Reykjavíkurborgar og síðasti þriðjungurinn er ekki að leita sér þjónustu borgarinnar og eru á götunni . Egill Þór Jónsson , borgarfulltrúi Sjálfstæðisflokksins segir skammtíma lausnina við vandanum að byggja neyðarskýli og langtímalausnina að leysa vandamál leigumarkaðarins . „ Neyðin er til staðar , vandin er raunverulegur , úrræðin eru ekki nógu mörg , það verður ða bregðast við strax , bæði við skammtíma vandanum og til lengri tíma . “ Egill segist vera hræddur um að borgin muni bara tala um lausnir en ekki framkvæma neitt . Þá segir hannn einnig að „ stefna Samfylkingarinnar gerir það að verkum að Reykjavíkurborg vanrækir þennan hóp . “ Heiða Björg Hilmisdóttir , borgarfulltrúi Samfylkingarinnar og formaður velferðarnefndar , segir það ótrúlegt að Sjálfstæðisflokkurinn geti sagt að Samfylkingin vanræki þennan hóp þegar hann er að „ vanrækja þennan hóp í öllum sveitarfélögum í kringum okkur sem leiðir þá til þess að koma til Reykjavíkur . “ Að lokum segir Heiða lausnina á þessum vanda ekki einungis liggja hjá pólitíkusum heldur líka hjá sérfræðingum og fagfólki . „ Aðstæður fólks sem eru heimilislaus eru svo grimmar , það eru svo margir vandar sem þau mæta sem við bara þekkjum ekki . “ Heiða fór einnig yfir fjölda úrræða og greindi frá því sem fyrri borgarstjórn hefur gert í málefnum heimilislausra á síðasta kjörtímabili í þættinum . Hér má hlusta á Sprengisand í heild sinni . Umræður um stöðu heimilislausra hefjast á 1:35:50 .